b'\n_START_ARTICLE_\nToma\xc5\xbe Topori\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nNa Filozofski fakulteti v Ljubljani je diplomiral iz primerjalne knji\xc5\xbeevnosti in literarne teorije ter angle\xc5\xa1kega jezika in literature. Leta 2003  je na isti fakulteti magistriral, leta  2006  pa  doktoriral, obakrat pri prof. dr. Ladu Kralju na temi Razmerje med tekstom in uprizoritvijo v slovenskem gledali\xc5\xa1\xc4\x8du 1969\xe2\x80\x931994 in Kriza dramskega avtorja v gledali\xc5\xa1\xc4\x8du 80. in 90. let 20. stoletja. Soustanovil je festival sodobnih odrskih umetnosti Exodos. Je izredni profesor na Akademiji za gledali\xc5\xa1\xc4\x8de, radio, film in televizijo Univerze v Ljubljani  ter generalni sekretar slovenskega centra Mednarodnega in\xc5\xa1tituta mediteranskega gledali\xc5\xa1\xc4\x8da (IITM). Od leta 1990 do 2016 je deloval v Slovenskem mladinskem gledali\xc5\xa1\xc4\x8du kot dramaturg in umetni\xc5\xa1ki direktor._NEWLINE_\xc5\xbde med \xc5\xa1tudijem je leta 1986 je za\xc4\x8del redno objavljati kritiko in esejistiko v slovenskih revijah in \xc4\x8dasopisih ter zbornikih (Literatura, Nova revija, Delo, Dnevnik, Vilenica, Le Livre Slov\xc3\xa8ne, Quorum ipd.) ter se je kot prevajalec,  esejist in kritik intenzivno posvetil sodobni knji\xc5\xbeevnosti. _NEWLINE_V letih 1989/1990 se je za\xc4\x8del resneje ukvarjati s sodobno, predvsem slovensko dramatiko in ugledali\xc5\xa1\xc4\x8denjem le-te ter tvorno sodelovati kot dramaturg v slovenskem gledali\xc5\xa1\xc4\x8du. Tako se je  leta 1992 zaposlil v Slovenskem mladinskem gledali\xc5\xa1\xc4\x8du kot dramaturg, opravljal to funkcijo do leta 1996, ko je postal v. d. umetni\xc5\xa1kega vodja gledali\xc5\xa1\xc4\x8da, leta 1997 pa programski direktor.  Od leta 2016 je kot izredni profesor za dramaturgijo in scenske umetnosti  zaposlen na Akademiji za gledali\xc5\xa1\xc4\x8de, radio, film in televizijo Univerze v Ljubljani.\n_START_SECTION_\nPodro\xc4\x8dja delovanja in raziskovanja\n_START_PARAGRAPH_\nV teh letih se je  vzporedno ukvarjal z literarno zgodovino, teorijo, esejistiko in kritiko ter se specializiral za podro\xc4\x8dje gledali\xc5\xa1kih \xc5\xa1tudij in teatrologije, predvsem novih odnosov med tekstualnimi podlagami in njihovimi realizacijami znotraj polja sodobnih odrskih umetnosti. Od leta 1993 se je intenzivno ukvarjal s pojmi evropskih in svetovnih odrskih umetnosti, njihove refleksije ter funkcije dramatike in literarnih predlog znotraj polja dramatike in evropskega gledali\xc5\xa1\xc4\x8da, prakti\xc4\x8dno v okviru festivala sodobnih odrskih umetnosti Exodos, teoreti\xc4\x8dno pa v okviru mednarodnih simpozijev in sre\xc4\x8danj, namenjenih tej tematiki. _NEWLINE_Kot dramaturg je sodeloval z re\xc5\xbeiserji, kot so Vito Taufer, Matja\xc5\xbe Pograjc, Diego de Brea, Eduard Miler, Meta Ho\xc4\x8devar, Oliver Frlji\xc4\x87, Borut \xc5\xa0eparovi\xc4\x87, Barbara Novakovi\xc4\x8d, Jan Decorte, Damjan Kozole, Branko Poto\xc4\x8dan, Silvan Omerzu in Zdravko Haderlap.'